Rijeka, 16. rujna 2020.g.

**OBJAVA ZA MEDIJE**

***GLAZBENE MIGRACIJE* ZORANA MAJSTOROVIĆA & JAZZISTRA ORCHESTRA**

**U petak, 18. rujna 2020.g. s početkom u 21 sat, pokraj Exporta na Delti održat će se besplatni ekskluzivni koncert *Glazbene migracije* Zorana Majstorovića i JazzIstra Orchestra, u sklopu programa Rijeke 2020 – Europske prijestolnice kulture.**

***Glazbene Migracije* koncert je novih djela za multiinstrumentalnog solistu i jazz orkestar.**Multiinstrumentalizam u stvaralaštvu Zorana Majstorovića zauzima središnje mjesto i to je ono što je glavna odrednica ovog koncertnog programa - spajanje prividno nespojivih kultura kroz glazbu.

*-* Glazbene migracije *donose šest novih skladbi koje su nastale ove godine, a prilikom njihovog stvaranja vodio sam se idejom da uklopim etno jazz zvuk sa svim instrumentima koje sviram. Električna, akustična i cigar box gitara, oud, saz, ukulele, mandolina i kora upotpunjeni zvukom jazz orkestra u ovim originalnim kompozicijama stvorit će jedinstveni glazbeni spoj. Izuzetno mi je drago što sam dobio priliku svoju novu glazbu izvesti u sklopu programa Europske prijestolnice kulture, na divnoj pozornici ispred Exporta i nadam se da će svi uživati*, rekao je alfa i omega koncerta **Zoran Majstorović**, hrvatski gitarist, multiinstrumentalist, aranžer, kompozitpor i producent.

**Ravnopravno s Majstorovićem, na pozornici kraj Exporta stajat će i izvrsni JazzIstra Orcherstra, sastavljen od vrhunskih profesionalaca, u čijem su sastavu i glazbenici iz više zemalja koji žive ili rade u Istri, pa ga to čini i multikulturalnim orkestrom, prvenstveno sa stanovišta osobnog glazbenog nasljeđa svakog pojedinog glazbenika.**

*- JazzIstra orkestar je nastao 2014. godine i jezgru su činili glazbenici koji su tada upravo bili završili studije na Jazz akademiji u Grazu, a kasnije su se pridružili i glazbenici koji su studirali u Trstu, a među njima je bio i Zoran Majstorović. Orkestar broji 17 članova i trudimo se barem jednom godišnje izvesti koncertni program s novim skladbama. U svom radu orijentirani smo na istarsko glazbeno naslijeđe, bilo da riječ o tradicionalnoj ili pak novijoj glazbi,* istaknuo je voditelj JazzIstra Orchestra **Branko Sterpin**.

**A da je Majstorović svojim doprinosom postao pravi dobri duh projekta Europske prijestolnice kulture, potvrdila je u najavi koncerta direktorica RIJEKE 2020 Irena Kregar Šegota:**

*- Koncert Musical Migrations izvanredno je događanje, prava glazbena poslastica Zorana Majstorovića, izvrsnog glazbenika i dragog prijatelja EPK projekta koji je u programu do sada sudjelovao sa brojnim projektima i izvedbama. Riječka će publika imati priliku uživati u praizvedbi ovog koncert, što je također velika čast. Ljeto nam se bliži kraju pa će tako posljednji koncert na otvorenoj pozornici ispred Exporta održati Damir Urban i njegova četvorka, Ante Gelo i Gudački orkestar 19. rujna, ali Export i dalje ostaje mjesto okupljanja zaljubljenika u kulturu s obzirom na to da izložbeni prostor ostaje aktivan do kraja godine*, zaključila je Kregar Šegota*.*

**Najavljeno događanje organizirano je uz poštivanje svih preporuka za sprječavanje zaraze virusom COVID-19. Radi zaštite općeg zdravlja, svi se sudionici i posjetitelji pozivaju na poštivanje preporuka: pojačanu osobnu higijenu, fizičku udaljenost te nošenje zaštitnih maski.**

Unaprijed zahvaljujem na dolasku.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42